b'\n_START_ARTICLE_\nTren Maglev\n_START_SECTION_\nSuspensi\xc3\xb3 electromagn\xc3\xa8tica. EMS (ElectroMagnetic System)\n_START_PARAGRAPH_\nLa levitaci\xc3\xb3 es produeix per atracci\xc3\xb3 entre les bobines col\xc2\xb7locades en el vehicle i la via. Quan es posen en marxa els potents electroimants situats en el vehicle s\'indueixen uns corrents pel rail ferromagn\xc3\xa8tic i es genera una gran for\xc3\xa7a d\'atracci\xc3\xb3, i ja que el rail no posseeix mobilitat, s\xc3\xb3n els electroimants del tren els que es mouen en direcci\xc3\xb3 al rail aixecant el tren per complet. Uns sensors incorporats al tren, s\'encarreguen de regular el corrent que circula per les bobines. Com a resultat de l\'atracci\xc3\xb3, el tren circular\xc3\xa0 aproximadament a un cent\xc3\xadmetre de dist\xc3\xa0ncia del carril guia._NEWLINE_El principal avantatge de les suspensions EMS \xc3\xa9s que s\'usen bobines convencionals en comptes de superconductors que exigeix la suspensi\xc3\xb3 EDS. Per tant, no s\xc3\xb3n necessaris cars sistemes de refrigeraci\xc3\xb3. _NEWLINE_Per\xc3\xb2 els trens de suspensi\xc3\xb3 EMS sofreixen certes limitacions, la principal \xc3\xa9s la seva inestabilitat. Quan la dist\xc3\xa0ncia entre la guia i els electroimants disminueix, la for\xc3\xa7a d\'atracci\xc3\xb3 creix, i encara que el corrent el\xc3\xa8ctric circulant en els electroimants pot ser regulada immediatament per un ordinador, existeix el perill que apareguin vibracions i que conseq\xc3\xbcentment el tren toqui la via. _NEWLINE_Altra limitaci\xc3\xb3 d\'aquest disseny maglev \xc3\xa9s l\'enorme precisi\xc3\xb3 de construcci\xc3\xb3 que necessita, cosa que encareix la seva producci\xc3\xb3 notablement. Una petita desviaci\xc3\xb3 de pocs mil\xc2\xb7l\xc3\xadmetres al llarg de l\'estructura del tren pot resultar un desastre, a m\xc3\xa9s la guia ha d\'estar ben fixada pels mateixos motius. _NEWLINE_L\'avantatge principal de la suspensi\xc3\xb3 EMS, per\xc3\xb2, \xc3\xa9s que \xc3\xa9s relativament econ\xc3\xb2mica exceptuant el cost de la construcci\xc3\xb3 de l\'estructura.\n_START_SECTION_\nSuspensi\xc3\xb3 electrodin\xc3\xa0mica. EDS (ElectroDynamical System)\n_START_PARAGRAPH_\nEl seu funcionament \xc3\xa9s aconseguit mitjan\xc3\xa7ant les forces de repulsi\xc3\xb3. La levitaci\xc3\xb3 EDS es basa en el diamagnetisme perfecte (propietat per part de cert materials a rebutjar qualsevol camp magn\xc3\xa8tic que intenti penetrar en ells). Aquesta propietat, es d\xc3\xb3na en materials superconductors i \xc3\xa9s anomenada "Efecte Meissner". _NEWLINE_La suspensi\xc3\xb3 EDS per tant, consisteix que el superconductor rebutja les l\xc3\xadnies de camp magn\xc3\xa8tic de manera que no entren al seu interior, aix\xc3\xb2 provoca l\'elevaci\xc3\xb3 del tren. S\'utilitzen bobines de material superconductor als laterals de la part inferior del vehicle, les quals passen a uns cent\xc3\xadmetres de dist\xc3\xa0ncia d\'un conjunt de bobines situades al carril guia. A partir d\'aqu\xc3\xad, s\'induir\xc3\xa0 un corrent el\xc3\xa8ctric en aquestes bobines (actuaran com electroimants) quan el tren passi a prop d\'elles gr\xc3\xa0cies a complexos sistemes d\'alimentaci\xc3\xb3, i com que el tren porta incorporats a la seva part inferior els superconductors es donar\xc3\xa0 lloc a una for\xc3\xa7a de repulsi\xc3\xb3 entre les bobines de la via i els superconductors, ja que aquests rebutjaran el camp magn\xc3\xa8tic creat per les bobines. La for\xc3\xa7a de repulsi\xc3\xb3 que es crea \xc3\xa9s tan elevada que permet aixecar tot el pes del vehicle._NEWLINE_Com que aquest sistema es basa en el corrent indu\xc3\xaft en la bobina de la via, la for\xc3\xa7a de levitaci\xc3\xb3 \xc3\xa9s zero quan el vehicle est\xc3\xa0 parat, per aix\xc3\xb2 el tren porta incorporades unes rodes pneum\xc3\xa0tiques per al moment de l\'arrencada i frenada. La for\xc3\xa7a de levitaci\xc3\xb3 augmenta amb la velocitat del vehicle, encara que per sobre d\'una determinada velocitat l\'augment \xc3\xa9s m\xc3\xadnim. Quan la for\xc3\xa7a de levitaci\xc3\xb3 iguala el pes del vehicle, aquest comen\xc3\xa7a a aixecar-se i autom\xc3\xa0ticament les rodes pneum\xc3\xa0tiques s\'amaguen i queden inutilitzades. _NEWLINE_Un dels majors avantatges del sistema EDS resideix en l\'estabilitat, ja que l\'efecte Meissner, a m\xc3\xa9s d\'encarregar-se d\'aixecar el tren, tamb\xc3\xa9 l\'estabilitza gr\xc3\xa0cies a la seva propietat anomenada "flux pinning", la qual fa que les l\xc3\xadnies de camp magn\xc3\xa8tic quedin ben fixades. Aquesta estabilitat \xc3\xa9s lateral i tamb\xc3\xa9 vertical. _NEWLINE_A m\xc3\xa9s, si el tren per algun motiu s\'enfons\xc3\xa9s lleugerament al carril guia, aquest respondria amb un augment de la for\xc3\xa7a repulsiva, la qual equilibraria l\'apropament. A m\xc3\xa9s aquest sistema permet levitacions de fins i tot 15\xc2\xa0cm, que supera notablement al sistema de suspensi\xc3\xb3 EMS. Aix\xc3\xb2 permet fer guies menys precises per aquest tipus de Maglev i protegeix dels danys que podrien causar petits terratr\xc3\xa8mols. _NEWLINE_Tanmateix, la utilitzaci\xc3\xb3 directa de superconductors provoca grans forces magn\xc3\xa8tiques dins dels vehicles, a la zona dels passatgers, de manera que s\'utilitzen complexos sistemes d\'a\xc3\xafllament dels camps magn\xc3\xa8tics, per tal de no perjudicar la salut dels passatgers. Una continuada exposici\xc3\xb3 a camps magn\xc3\xa8tic molt elevats pot contribuir al r\xc3\xa0pid desenvolupament d\'algunes malalties com el c\xc3\xa0ncer._NEWLINE_A m\xc3\xa9s, el sistema de suspensi\xc3\xb3 EDS \xc3\xa9s un sistema molt car degut a l\'alt cost dels materials superconductors emprats i sobretot degut als potents sistemes de refrigeraci\xc3\xb3 necessaris per a mantenir els superconductors a baixa temperatura.\n_START_SECTION_\nSuspensi\xc3\xb3 amb imants permanents. PMS (Permanent Magnetic System)\n_START_PARAGRAPH_\nS\'utilitzen imants permanents tant al vehicle com a la via, els pols similars s\xc3\xb3n alineats de manera que leviti per forces repulsives. Posseeix guiat electromagn\xc3\xa8tic i propulsi\xc3\xb3 basant-se en un motor lineal. Despr\xc3\xa9s de proves operatives els anys 1972 i 1973 es va descartar aquesta tecnologia degut a l\'alt cost de les vies o guies.'